<classify> UNITED Bank for Africa UBA imeipongeza Tanzania kwa kuwa na sera nzuri ya ujenzi wa viwanda inayotoa fursa kwa mataifa ya mengine ya Afrika kuwekeza nchini na kujenga umoja ulio madhubuti zaidi.Hayo yalielezwa na Ofisa Mtendaji Mkuu wa Benki ya UBA nchini, Usman Imam Isiaka wakati alipotembelea Makao Makuu ya Kampuni ya Magazeti ya Serikali TSN, Tazara jijini Dar es salaam na kufanya mazungumzo na uongozi wake.United Bank for Africa inajivunia kuwekeza hapa nchini na kushiriki utekelezaji wa sera ya ujenzi wa viwanda kwa kutoa huduma za kifedha na udhamini katika miradi, ambapo itasaidia kuunganisha uchumi wa Bara la Afrika, alieleza Isiaka. Pia alizitaja sera nzuri za uwekezaji, akisema zinatoa fursa kubwa kwa mataifa ya Afrika kuja nchini kuwekeza.Aidha, aliipongeza pia Kampuni ya Magazeti ya Serikali kwa kazi nzuri inayofanya kama chombo cha habari chenye uzoefu mkubwa ndani na nje ya Tanzania na hivyo kuiomba TSN kushirikiana na benki hiyo katika kutekeleza ujenzi wa uchumi, ambao uzoefu na umahiri wa TSN kwenye tasnia ya habari, utaisaidia sana benki hiyo. Leo tumekuja rasmi kuwatembelea TSN na kuomba kujenga mahusiano ya kikazi pamoja na nyingi kwani tunajua mchango wenu katika sekta ya habari.Benki ya UBA inahitaji kufanya kazi na vyombo vya habari vyenye uzoefu katika kutekeleza malengo yetu hapa nchini, hivyo tumebisha hodi kuomba fursa hiyo ya kushirikiana, alieleza. Aliongeza pia kwamba UBA kwa sasa ipo kwenye mataifa 23 barani Afrika ikitekeleza majukumu yake ya kibiashara kwa kusaidia upatikanaji wa mitaji na dhamana za kifedha Tanzania.Aliiongeza kwamba UBA kwa sasa ni mmoja wa wadhamini wa Mradi wa Kufua Umeme katika Maporomoko ya mto Rufiji maarufu kama Stieglers Gorge ikishirikiana na Benki ya CRDB. Naye Meneja Mauzo na Masoko wa TSN, Januarius Maganga aliipongeza benki hiyo kwa kuona haja ya kushirikiana na TSN katika kutekelza majukumu yake nchini kwani inayo uzoefu wa muda mrefu katika tasnia ya kihabari.Tunaikaribisha sana Benki ya UBA hapa TSN ili kujenga mahusiano ya kikazi ambapo ninyi mtakuwa chanzo cha kupata taarifa nyingi nzuri za Mradi wa Kufua Umeme wa mto Rufiji, alieleza Maganga.Maganga ambaye alimwakilisha Kaimu Mhariri Mtendaji wa TSN, Tuma Abdallah, alimueleza Isiaka na ujumbe wake mafanikio makubwa ya shughuli za TSN kwa umma wa Tanzania na kusema hadi sasa ni miaka 89 imepita tangu kuanzishwa kwa TSN na pia ni mengi yametekelezwa kama sehemu ya mafanikio ya Taifa hili. Pia Maganga alielezea baadhi ya kazi zinazofanywa na TSN, akieleza kuwa mbali na masuala ya habari na usambazaji wa magazeti ya Daily News na Habari Leo, TSN inajishughulisha pia uchapaji wa nyaraka mbali mbali za kibiashara pamoja na utoaji ushauri na tafasiri ya lugha za kigeni.  <topic>: KITAIFA 